Document ID: /roh_data/filtered/fineweb-2-filterrobots_roh.jsonl.gz/33121

Instrucziun a Niregl
Sedrun - Scola da skis
Igl onn 1929/30 ei l'instrucziun da skis vegnida organisada ed ins ha eligiu in menader. Entochen lu instruevan mo enzacontas persunas igl ir cun skis individualmein, quei ch'eri buca cuntenteivel alla liunga. L'organisaziun da lu era praticamein caussa interna dils hoteliers, pertgei la damonda d'ina instrucziun da skis vegneva quasi mo ord ils menaschis da hotels. Sper il pensum da hospitalisar ils jasters, ha l'instrucziun da skis da gliez temps prest purtau enzatgei fadigia ella val.
La scola da skis da Sedrun ei ina dallas empremas scolas organisadas en Svizra. Neu dallas notizias sin basa naziunala san ins prender ch'ei seigi vegniu dau l'emprema ga instrucziun da skis igl onn 1930 en fuorma da scola organisada. L'uniun svizra da scolas da skis exista per 1934 ed il cantun Grischun ha era reglau pli tard l'instrucziun da skis, aschia ch'igl ei grev da saver mussar ora, tgei scola ei stada l'emprema en nossa tiara. Igl emprem menader dalla scola da skis ei Gustav Walty staus che ha menau la scola cun sia dunna e sia feglia. (Cudisch Tujetsch 1987)
Igl onn 1979 ha la Scola da skis Sedrun festivau il giubileum da 50 onns existenza. Per quei tierm ha Edgar Hitz nudau la historia dalla Scola da skis en versiun tudestga. Scola da skis Sedrun/Skischule Sedrun 1929-1979
L’istorgia dal chantun Grischun...